gu en en en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu pt en es es en en en es en gu en gu gu gu gu gu en en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu en gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu gu en en en en en en gu gu gu gu gu gu gu gu gu gu en en gu gu gu gu gu en en en en en en en
બે કાવ્ય રચનાઓ – ધ્રુવ ભટ્ટ – Aksharnaad.com
બે કાવ્ય રચનાઓ – ધ્રુવ ભટ્ટ 1 comment
22 Jul, 2011  in કવિતા, ગઝલ તથા સર્વ પદ્ય  tagged ધ્રુવ ભટ્ટ
ક્ષણ મારી કલ્પનામાં ખાલી પ્રદેશ છે,
સંધ્યા ઉષા નિશા-દિન સપનાના દેશ છે.
આ આવવા જવાની વચ્ચેનું માપ છળ છે,
ક્યાં નોતરું હતું કે ક્યાં આવ બેસ છે.
આ આપણો સમય શું ને ભૂત શું કે ભાવિ,
હોવું સમયના સ્કંધે રાખેલો ખેસ છે.
ને તે છતાં જુઓ આ પળથી જુદું કશે ક્યાં,
પળના દિવાલ બારી પળની રવેશ છે.
ક્ષણમાંથી નીકળીને ક્ષણમાં ભળી જવાનું,
તું ચાલ તો બતાવું શો પહેરવેશ છે.
મેં એટલે સમયને એ રીત પારખ્યો છે,
નાયક મહાન છે ને તખ્તે પ્રવેશ છે.
અહો કેટલા દિવસો મહિના વરસો વિત્યાં, (જન્મોની વાતો જાવા દ્યો) હજી આપણો એમનેમ આ સાથ ઊભો છે,
છતાંય એવું કેમ બન્યું કે મારો તમને હજી પૂછવો બાકી છે તે, મને પરણશો? સવાલ ત્યાંને ત્યાંજ ઊભો છે.
પ્રેમ એટલે શું ના ઉત્તર થોક ભરીને છાપાં ચોપડીયુંમાં લોકે ભાખ્યા છે પણ નહીં સમજાયા આપ કહોને
તાજમહલ પણ રોજ સવારે પથ્થર પથ્થર અફળાવીને એક કબરને હજી પૂછે છે હા કે ના મુમતાજ કહોને
એક શબદમાં સમજાવી દો એમને કે આ અમથી મનમાં જાગે છે તે નક્કર આશા છે કે નકરો ભ્રમ ઉગ્યો છે,
એમાં તો છે એમ બન્યું કે મારો તમને હજી પૂછવો બાકી છે તે મને પરણશો? સવાલ ત્યાંને ત્યાંજ ઊભો છે.
નહીં કહો ને તોયે પાછા કાલ કહેશો પછી કોક દી કહેશો એવા સધિયારાની પાળે બેઠાં નીર નિરખતા રહીએ
બે ધારી તલવાર અડે તો બન્ને બાજુ છે માનીને હજી જીત્યાના અંધારામાં ફરી ફરીને તીર તાકતા રહીએ
આ એવું તે કેવું કે આ કંઈક બોલવા જઈને પાછા એકબીજાએ અટકી જાવું એમ કહીને સામે જો સંસાર ઊભો છે,
એમાં એવું એમ બન્યું કે મારો તમને હજી પૂછવો બાકી છે તે મને પરણશો? સવાલ ત્યાંને ત્યાંજ ઊભો છે.
શ્રી ધ્રુવ ભટ્ટ સાહેબની પ્રસ્તુત બંને રચનાઓ અનોખા ભાવવિશ્વની નિપજ છે, પ્રથમ રચનામાં ક્ષણની – સમયની વાત કરતાં તેઓ સાધુવાદ તરફ ગતિ કરતા જણાય છે, એક ફિલસૂફની અદાથી તેઓ જ્યાં કાવ્યમાં ક્ષણ સ્વરૂપે જીવનકાળને કલ્પી બતાવે છે, ‘પળના દિવાલ બારી પળની રવેશ છે’ કહીને તેઓ જીવનની ક્ષણભંગુરતા દર્શાવે છે, અને અંતે ‘મેં એટલે સમયને એ રીત પારખ્યો છે’ કહીને જીવનની વ્યાખ્યા કરવાનો યત્ન પણ કરતા જણાય છે, તો બીજી રચના પ્રેમીઓના માનસજગતમાં ડોકીયું કરાવે છે, લાંબા સમયના સંગાથ છતાં પ્રેમીને મનમાં એક સવાલ, ‘મને પરણશો?’ ન પૂછી શકાયાનો વસવસો ઉગતો જણાય છે, પણ પછીની પંક્તિઓમાં પ્રેમની પરિભાષા સહજતાથી સમજાય એવી સુંદર રીતે કવિ આલેખે છે, ઉત્તરની નિરર્થકતા સમજાઇ જાય એવી સરળ વાત કહે છે. આ બંને રચનાઓ પાઠવવા અને પ્રસ્તુત કરવાની તક આપવા બદલ શ્રી ધ્રુવ ભટ્ટ સાહેબનો ખૂબ ખૂબ આભાર.
One thought on “બે કાવ્ય રચનાઓ – ધ્રુવ ભટ્ટ”
La' Kant July 23, 2011 at 11:19 AM
“ઈશ્વર મારી જાણ સમજ્ નું માપ છે ” જેવુ તાત્પર્ય
તારવવાનું કામ સુચારુ રીતે ધ્રુવભાઈ એ કર્યું છે!
સમય કે કાલ કે સૂર્ય કે ઈશ્વર સર્વ-શક્તિમાન ‘એનર્જિ
ફોર્સ’ છે જે અકળ છે.
← મારી નોકરી… – તેજસ જોશી
આધુનિક વિશ્વના અનોખા દુઃખ – સંકલિત →
સર્જન ગ્રૂપનું પ્રથમ ગુજરાતી માઈક્રોફિક્શન પુસ્તક "માઈક્રોસર્જન" મેળવવા અહીં ક્લિક કરો..
અક્ષરનાદ પર પ્રસ્તુત થતી નવી કૃતિઓની ઝલક મેળવો આપના ઈનબોક્સમાં,
આપનું ઈ-મેલ એડ્રેસ લખો...
રાષ્ટ્રીય સંગ્રહાલય : ઈન્ડિયા ગેટની બાજુમાં ઉભેલો આપણા ઈતિહાસનો દરવાજો – જીજ્ઞેશ અધ્યારૂ
ડાઉનલોડ માટે આઠ નવા ઈ-પુસ્તકો
જીવન અંંતરંગ – લઘુનવલ (ભાગ ૭)
શ્રી શ્રી ફોન રોમિયો – યશવંત મહેતા
જીવન અંંતરંગ – લઘુનવલ (ભાગ ૬)
કર્ણાટકનું કાશ્મીર : કારવાર – જીજ્ઞેશ અધ્યારૂ
અધ્યાત્મનું સ્વરૂપ – ભાણદેવજી
જીવન અંંતરંગ – લઘુનવલ (ભાગ ૫)
શું છે આ ‘ગેમ ઑફ થ્રોન્સ’? – જીજ્ઞેશ અધ્યારૂ
ગલબો ગલબાખાન બને છે – રમણલાલ સોની
Know More ઇન્ટરનેટ (51)
ગુજરાતી વાર્તાઓ પૉડકાસ્ટ (3)
કવિતા, ગઝલ તથા સર્વ પદ્ય (654)
ચાલો ગઝલ શીખીએ (14)
ચાલો સંસ્કૃત શીખીએ (5)
જત જણાવવાનું કે (79)
આવો વાર્તા લખીએ (1)
દોસ્ત મને માફ કરીશ ને (24)
પ્રાર્થના, ગરબા અને ભજન (87)
ગુજરાતી માઈક્રોફિક્શન લીગ (29)
Micro Fiction Competition (13)
Theme based microfiction (1)
લોકમત – ભેટ યોજના (2)
હિન્દી / અંગ્રેજી ગીતો (13)
૨૫૧ ઉપયોગી વેબસાઈટ્સ (2)
Privacy & Cookies: This site uses cookies.
To find out more, as well as how to remove or block these, see here: Our Cookie Policy
© અક્ષરનાદ.કોમ વેબસાઈટ ગુજરાતી સાહિત્યને ઈન્ટરનેટના માધ્યમથી વિશ્વના વિવિધ વિભાગોમાં વસતા ગુજરાતીઓ સુધી પહોંચાડવાનો તદ્દન અવ્યાવસાયિક પ્રયાસ છે.
આ વેબસાઈટ પર સંકલિત બધી જ રચનાઓના સર્વાધિકાર રચનાકાર અથવા અન્ય અધિકારધારી વ્યક્તિ પાસે સુરક્ષિત છે. માટે અક્ષરનાદ પર પ્રસિધ્ધ કોઈ પણ રચના કે અન્ય લેખો કોઈ પણ સાર્વજનિક લાઈસંસ (જેમ કે GFDL અથવા ક્રિએટીવ કોમન્સ) હેઠળ ઉપલબ્ધ નથી. વધુ વાંચો ...
હું, જીજ્ઞેશ અધ્યારૂ, આ વેબસાઈટ અક્ષરનાદ.કોમ ના સંપાદક તરીકે કામ કરૂં છું. વ્યવસાયે મરીન જીયોટેકનીકલ ઈજનેર છું અને પીપાવાવ શિપયાર્ડમાં ઈન્ફ્રાસ્ટ્રક્ચર વિભાગમાં મેનેજર છું. અક્ષરનાદ ગુજરાતી ભાષા સાહિત્ય પ્રત્યેના મારા વળગણને એક માધ્યમ આપવાનો પ્રયત્ન છે... અમારા વિશે વધુ વાંચવા અહીં ક્લિક કરો...
· © 2017 Aksharnaad.com By Jignesh Adhyaru ·
· All Rights Reserved ·
Send to Email Address Your Name Your Email Address Cancel
Post was not sent - check your email addresses!
Email check failed, please try again
Sorry, your blog cannot share posts by email.